CELEX: 32017R1170
Language: ro
Date: 2017-06-26 00:00:00
Title: Regulamentul de punere în aplicare (UE) 2017/1170 al Comisiei din 26 iunie 2017 privind clasificarea anumitor mărfuri în Nomenclatura combinată

1.7.2017   
               
               
                  RO
               
               
                  Jurnalul Oficial al Uniunii Europene
               
               
                  L 170/59
               
            REGULAMENTUL DE PUNERE ÎN APLICARE (UE) 2017/1170 AL COMISIEI
      din 26 iunie 2017
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
      întrucât:
      
                  (1)
               
               
                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
               
            
                  (2)
               
               
                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
               
            
                  (3)
               
               
                  În temeiul acestor reguli generale, mărfurile descrise în coloana 1 a tabelului din anexă ar trebui clasificate la codul NC indicat în coloana 2, pe baza motivelor care figurează în coloana 3 a tabelului menționat.
               
            
                  (4)
               
               
                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
               
            
                  (5)
               
               
                  Măsurile prevăzute în prezentul regulament sunt conforme cu avizul Comitetului Codului vamal,
               
            ADOPTĂ PREZENTUL REGULAMENT:
      Articolul 1
      Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 26 iunie 2017.
         
            
               Pentru Comisie,
            
            
               Pentru Președinte,
            
            Stephen QUEST
            
               Director general
            
            
               Direcția Generală Impozitare și Uniune Vamală
            
         
      
      
         (1)  JO L 269, 10.10.2013, p. 1.
      
         (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
      
         ANEXĂ
         
                     Descrierea mărfurilor
                  
                  
                     Clasificare (cod NC)
                  
                  
                     Motive
                  
               
                     (1)
                  
                  
                     (2)
                  
                  
                     (3)
                  
               
                     Un aparat compact destinat a fi fixat la capătul degetului, (așa-numit „pulsoximetru”) și alimentat cu baterii, care combină într-o singură unitate un procesor, o pereche de diode emițătoare de lumină (LED), o fotodiodă și un ecran LED (care oferă diferite moduri de vizualizare). Acesta este, de asemenea, echipat cu un indicator pentru semnalarea nivelului scăzut de energie din baterii, o funcție de alarmă activată în cazul detectării unui nivel ridicat sau scăzut al pulsului sau al oxigenului din sânge și o clemă pentru fixarea pe deget.
                     Aparatul este utilizat pentru monitorizarea neinvazivă a gradului de oxigenare sanguină a unei persoane și pentru măsurarea pulsului prin radiații optice. După fixarea acestuia pe degetul unei persoane, LED-urile emit prin deget două semnale luminoase cu lungimi de undă diferite, care sunt recepționate de o diodă foto. Aparatul măsoară variația absorbanței pentru fiecare dintre lungimile de undă și ulterior stabilește/calculează gradul de oxigenare sanguină și frecvența cardiacă.
                     Acesta poate fi utilizat în cabinete medicale profesionale și în cercetare, în cadrul activităților sportive, în activități profesionale etc. (de exemplu, camere de oxigen, alpinism extrem în atmosferă rarefiată, scufundare la mare adâncime; de către piloți, pompieri, astronauți etc.).
                     A se vedea imaginea (*1).
                  
                  
                     9018 19 10 
                  
                  
                     Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 9018 , 9018 19  și 9018 19 10 .
                     Aparatul se încadrează la poziția 9018 , care acoperă un ansamblu deosebit de vast de instrumente și aparate destinate, în marea majoritate a cazurilor, utilizării în mod exclusiv în practica profesională pentru a preveni sau a trata o boală sau pentru a interveni chirurgical etc. Instrumentele și aparatele clasificate la această poziție pot fi echipate cu dispozitive optice; de asemenea, acestea pot utiliza o sursă de energie electrică (a se vedea, de asemenea, Notele explicative ale Sistemului armonizat aferente poziției 9018 ). Deși acest tip de aparat poate fi folosit de nespecialiști, el este de tipul celor utilizate în scopuri medicale întrucât furnizează informații referitoare la „funcții vitale ale corpului” care pot necesita efectuarea unor analize suplimentare de către profesioniști.
                     Clasificarea la poziția 9027  ca instrumente și aparate pentru analize fizice sau chimice care utilizează radiațiile optice este, prin urmare, exclusă.
                     În consecință, acesta trebuie clasificat la codul NC 9018 19 10  ca instrument și aparat electric utilizat în medicină, aparat de monitorizare capabil să urmărească simultan doi sau mai mulți parametri.
                  
               
            
         
            (*1)  Imaginea are un caracter strict informativ.